ROZHODNUTIE KOMISIE
z 8. mája 2007,
ktorým sa členským štátom umožňuje predĺžiť prechodné povolenia udelené pre nové účinné látky benalaxyl-M, fluoxastrobín, protiokonazol, spirodiklofén, spiromesifén a fluorid sulfurylu
[oznámené pod číslom K(2007) 1929]
(Text s významom pre EHP)
(2007/333/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 8 ods. 1 štvrtý pododsek,
keďže:
(1)
V súlade s článkom 6 ods. 2 smernice 91/414/EHS bola vo februári 2002 Portugalsku doručená žiadosť od spoločnosti Isagro o zaradenie účinnej látky benalaxyl-M do prílohy I k smernici 91/414/EHS. V rozhodnutí Komisie 2003/35/ES (2) sa potvrdila úplnosť dokumentácie a bolo možné skonštatovať, že v zásade spĺňa požiadavky na údaje a informácie stanovené v prílohách II a III k tejto smernici.
(2)
V marci 2002 bola Spojenému kráľovstvu doručená žiadosť od spoločnosti Bayer CropScience v súvislosti s fluoxastrobínom. V rozhodnutí 2003/35/ES sa potvrdila úplnosť dokumentácie a bolo možné skonštatovať, že v zásade spĺňa požiadavky na údaje a informácie stanovené v prílohách II a III k tejto smernici.
(3)
V marci 2002 bola Spojenému kráľovstvu doručená žiadosť od spoločnosti Bayer CropScience v súvislosti s protiokonazolom. V rozhodnutí 2003/35/ES sa potvrdila úplnosť dokumentácie a bolo možné skonštatovať, že v zásade spĺňa požiadavky na údaje a informácie stanovené v prílohách II a III k tejto smernici.
(4)
V auguste 2001 bola Holandsku doručená žiadosť od spoločnosti Bayer AG v súvislosti so spirodiklofénom. V rozhodnutí Komisie 2002/593/ES (3) sa potvrdila úplnosť dokumentácie a bolo možné skonštatovať, že v zásade spĺňa požiadavky na údaje a informácie stanovené v prílohách II a III k tejto smernici.
(5)
V apríli 2002 bola Spojenému kráľovstvu doručená žiadosť od spoločnosti Bayer AG v súvislosti so spiromesifénom. V rozhodnutí Komisie 2003/105/ES (4) sa potvrdila úplnosť dokumentácie a bolo možné skonštatovať, že v zásade spĺňa požiadavky na údaje a informácie stanovené v prílohách II a III k tejto smernici.
(6)
V júli 2002 bola Spojenému kráľovstvu doručená žiadosť od spoločnosti Dow AgroSciences Ltd. v súvislosti s fluoridom sulfurylu. V rozhodnutí Komisie 2003/305/ES (5), v ktorom sa v anglickom znení použil názov „sulphuryl fluoride“, sa potvrdila úplnosť dokumentácie a bolo možné skonštatovať, že v zásade spĺňa požiadavky na údaje a informácie stanovené v prílohách II a III k tejto smernici.
(7)
Potvrdenie úplnosti dokumentácie bolo potrebné, aby bolo možné pristúpiť k jej podrobnému preskúmaniu a aby v súvislosti s prípravkami na ochranu rastlín s obsahom príslušných účinných látok mohli členské štáty pri splnení podmienok ustanovených v článku 8 ods. 1 smernice 91/414/EHS, a najmä podmienky týkajúcej sa vykonania podrobného preskúmania účinnej látky a prípravku na ochranu rastlín vzhľadom na požiadavky ustanovené v tejto smernici, udeliť dočasné povolenia na obdobia do troch rokov.
(8)
Vplyv týchto účinných látok na zdravie ľudí a životné prostredie sa posúdil v súlade s ustanoveniami článku 6 ods. 2 a 4 smernice 91/414/EHS pri spôsoboch použitia, ktoré navrhol žiadateľ. Spravodajské členské štáty Komisii predložili návrhy hodnotiacich správ 4. decembra 2003 (benalaxyl-M), 14. októbra 2003 (fluoxastrobín), 20. októbra 2004 (protiokonazol), 18. mája 2004 (spiroklofén), 16. apríla 2004 (spiromesifén) a 9. novembra 2004 (fluorid sulfurylu) v uvedenom poradí.
(9)
Po predložení návrhov hodnotiacich správ spravodajskými členskými štátmi Komisia uznala za potrebné požiadať žiadateľov o ďalšie informácie a spravodajské členské štáty o preskúmanie týchto informácií a predloženie ich hodnotenia. Preskúmanie dokumentácie naďalej prebieha, a preto nebude možné hodnotenie ukončiť v rámci lehoty stanovenej v smernici 91/414/EHS.
(10)
Keďže sa hodnotením doteraz nezistili žiadne dôvody na bezprostredné znepokojenie, v súlade s ustanoveniami článku 8 smernice 91/414/EHS by sa členským štátom malo umožniť predĺženie prechodných povolení udelených pre prípravky na ochranu rastlín s obsahom príslušných účinných látok o 24 mesiacov, a tým pokračovať v preskúmaní dokumentácie. Ukončenie hodnotenia a rozhodovacieho procesu v súvislosti s možným zaradením benalaxylu-M, fluoxastrobínu, protiokonazolu, spirodiklofénu, spiromesifénu a fluoridu sulfurylu do prílohy I sa predpokladá v období 24 mesiacov.
(11)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Členské štáty môžu od dátumu prijatia tohto rozhodnutia predĺžiť dočasné povolenia pre prípravky na ochranu rastlín s obsahom benalaxylu-M, fluoxastrobínu, protiokonazolu, spirodiklofénu, spiromesifénu a fluoridu sulfurylu o obdobie nepresahujúce 24 mesiacov.
Článok 2
Toto rozhodnutie je určené členským štátom.
V Bruseli 8. mája 2007